Singh gepeper met vrae oor Dubai-reise | Maroela Media
Singh, wat 'n dag voor die verhoor bedank het, is deur adv. Ntuthuzelo Vanara ondervra en onder meer met bewyse gekonfronteer dat een van sy vlugte na Dubai asook sy hotelverblyf deur Sahara Computers gefinansier is – 'n maatskappy wat aan die omstrede Gupta-familie behoort.
Singh het daarop aangedring dat die Gupta-familie nié vir sy reise betaal het nie, maar dat dié reise geborg is deur 'n kennis. Dié kennis het hom glo genooi na die Verenigde Arabiese Emirate.
Vanara het gevra of die kennis – bekend as mnr. Alburushi – 'n verbintenis met die Gupta-familie het, waarop Singh gesê het nie sover sy wete strek nie.
Hy het ook gesê hy het geen persoonlike verhouding met die Gupta-familie gehad nie, hoewel hy die broers ontmoet het toe hulle by dieselfde hotel as hy in Dubai tuisgegaan het.
Vanara het ook gevra hoe dit gebeur het dat 'n boete wat Tegeta Exploration and Resources, 'n maatskappy wat deur die Gupta-familie besit word, veronderstel was om te betaal heeltemal opgehef is. Hy het daarna 'n nota van die voormalige Oakbay-raadslid Mark Parmensky aan Singh gewys waarin Parmensky gevra het die R2,1 miljard-boete "moet verdwyn".
Singh het gesê hy het dié onderhandeling aan Suzanne Daniels, geskorste hoof van Eskom se regsdienste, oorgelaat.
Singh is in September deur Eskom geskors nadat hy aan die einde van Julie op spesiale verlof moes gaan in verband met die toekenning van kontrakte aan Gupta-maatskappye.
Die man is dalk gepeper met vrae. Maar hy is GESOUT en het die regte geluide gemaak om hom onskuldig te bewys.
'n Finansiële hoof wat 'n 2.1 mjd saak bloot aan sy regshoof oorlaat: ek wil graag vir so 'n maatskappy werk!
Die hele proses is 'n mislukking. Waar 'n hele paar mense hom ondervraging. Mense wat nie onderlê is in die kuns van kruisverhoor nie. Dit is bedoel dat die ou moet wegkom. Net in 'n hof waar 'n gesoute advokaat hom kan vasvat sal hy Singh soos 'n kanarie
Jip – hulle is nie opgewasse nie – onbevoeg met ondervraging. Ek hoop Pravin gaan goed vaar vandag met die een wat hy gaan ondervra.